**НАЦРТ**

На основу чл. 5. и 32. Закона о локалној самоуправи („Службени гласник РС“, број 129/07, 83/14 - др. закон, 101/16 - др. закон и 47/18), и члана 60.став 1. тачка 7. Статута града Ужица (''Службени лист града Ужица'' број 4/19), у циљу реализације мера и активности предвиђених Локалним антикорупцијским планом града Ужица („Службени лист града Ужица“, број 32/17), Скупштина града Ужица, на седници одржаној \_\_\_\_\_\_\_\_\_ 2020. године, донела је

**ОДЛУКУ О КОНТРОЛИ ПРИЈЕМА И РЕАЛИЗАЦИЈЕ ДОНАЦИЈА ГРАДА УЖИЦА**

**Члан 1.**

Овом одлуком уређују се начин, поступак и контрола пријема и реализације донација, као наменског бесповратног прихода града Ужица.

**Члан 2.**

Донација, у смислу ове одлуке, подразумева донацију, хуманитарну помоћ, поклон и друга бестеретна стицања који представљају наменски бесповратни приход града Ужица који се остварује на основу писаног уговора између даваоца и примаоца донације.

Давалац донације, у смислу ове одлуке, јесте физичко или правно лице које даје донацију граду Ужицу.

Прималац донације, у смислу ове одлуке, јесте град Ужице ( у даљем тексту: **Град**).

Корисник донације, у смислу ове одлуке, јесте Град Ужице или јавне службе, јавна предузећа, друштва капитала, установе и организације чији је оснивач град Ужице, а којима је донација намењена.

**Члан 3.**

Предмет донације могу бити роба, (осим дувана и дуванских прерађевина, алкохолних пића и путничких аутомобила), услуге, новац, хартије од вредности, имовинска и друга права.

**Члан 4.**

Давалац донације не може бити физичко или правно лице:

1. над којим корисник донације врши контролу или надзор,
2. које представља повезано лице са јавним функционером града Ужица, у смислу прописа којима се уређује спречавање сукоба интереса при вршењу јавних функција.

**Члан 5.**

Донација се остварује уговором између даваоца донације и Града који мора бити сачињен у писаној форми.

Вредност предмета донације мора бити процењива и исказана у уговору о донацији.

Вредност предмета донације обавезно се приказује кроз завршни рачун буџета града Ужица за годину у којој је донација дата.

**Члан 6.**

Пре потписивања уговора, лице које жели да учини донацију је дужно да Градској управи надлежној за финансије достави писани предлог за давање донације, а Градска управа надлежна за финансије је дужна да утврди оправданост и исплативост предложене донације.

**Члан 7.**

Донација је оправдана уколико њена намена, односно начин трошења и коришћења одговарају потребама Града и корисника донације.

**Члан ~~8~~.**

Донација није исплатива уколико су процењени трошкови одржавања и коришћења већи од њене вредности у периоду од три године од дана пријема.

**Члан 9.**

Градоначелник, у року од три дана од дана достављања писаног предлога за давање донације из члана 6. ове одлуке, решењем образује Комисију за процену оправданости и исплативости предложене донације (у даљем тексту: Комисија).

Комисија има три члана, од којих је један председник.

Два члана Комисије предлаже начелник из реда запослених који обављају материјални-финансијске послове, док трћег члана комисије градоначелник одређује у зависности од предмета и корисника донације.[[1]](#footnote-1)

Комисија је дужна да изради и достави Градском већу образложену анализу оправданости и исплативости предложене донације са мишљењем, у року од 15 дана од дана образовања.

Анализа оправданости и исплативости предложене донације из става 4. овог члана садржи процену постојања потребе за предметом предложене донације, као и процену трошкова коришћења и одржавања предмета предложене донације, укључујући ту и евентуалне прикривене трошкове**.**

**Члан 10.**

Уколико утврди да предложена донација није оправдана или исплатива, односно да је подносилац предлога за давање донације физичко или правно лице из члана 4. ове одлуке, Комисија је дужна да то констатује у анализи оправданости и исплативости предложене донације са мишљењем.

**Члан 11.**

О предлогу донације одлучује Градско веће на основу образложене анализе оправданости и исплативости предложене донације са мишљењем Комисије, у року од три дана од дана достављања ове анализе.

**Члан 12.**

Уколико је донета одлука о прихватању предлога донације, давалац донације и градоначелник потписују уговор о донацији.

**Члан 13.**

Уговором о донацији регулишу се права, обавезе и одговорности даваоца и Града као примаоца донације.

Уговор о донацији обавезно садржи податке о: уговорним странама, предмету и вредности донације, намени донације, начину и року извршења донације, извештавању даваоца донације о реализацији донације, условима за измену или раскид уговора о донацији, као и одредбе о решавању спорова.

**Члан 14.**

Донације у виду новца уплаћују се на рачун Града, са посебно дефинисаном наменом донације.

**Члан 15.**

Корисник донације је дужан да користи донацију наменски, у складу са уговором о донацији.

Корисник донације је дужан да изради и достави Градској управи надлежној за финансије извештај о реализацији донације, у року од 15 дана од дана када је предмет донације искоришћен.

Уколико је предмет донације такав да захтева одржавање и/или набавку додатне робе или услуга за њено коришћење, корисник донације је дужан да изради и достави Градској управи надлежној за финансије годишњи извештај о коришћењу донације, најкасније до 31. јануара текуће године за претходну годину.

**Члан 16.**

Контролу наменског и сврсисходног располагања и трошења донације врши Служба буџетске инспекције града Ужица.

**Члан 17.**

Градска управа надлежна за финансије је дужна да формира Јединствену евиденцију о донацијама града Ужица.

Начелник одређује лице задужено за вођење и ажурирање Јединствене евиденције из става 1. овог члана.

**Члан 18.**

Јединствена евиденција из члана 17. став 1. ове одлуке обавезно садржи:

1. уговоре о донацији;
2. образложене анализе о оправданости и исплативости предложених донација;
3. писане предлоге за давање донације који су одбијени;
4. извештаје о реализацији донација.

Јединствена евиденција из члана 17. став 1. ове одлуке објављује се и редовно ажурира на интернет презентацији града Ужица.

**Члан 19.**

На основу података из Јединствене евиденције из члана 17. став 1. ове одлуке, Градска управа надлежна за финансије је дужна да Градском већу поднесе годишњи извештај о регистрованим донацијама, најкасније до 31. марта текуће године за претходну годину.

Извештај из става 1. овог члана садржи податке о броју и предмету предложених донација; броју и предмету потписаних уговора о донацијама; њиховој реализацији; броју одбијених предлога за давање донација и разлозима због којих су ови предлози одбијени.

**ПРЕЛАЗНЕ И ЗАВРШНЕ ОДРЕДБЕ**

**Члан 20.**

Граска управа надлежне за финансије ће формирати Јединствену евиденцију о донацијама у року од три месеца од дана ступања на снагу ове одлуке.

**Члан 21.**

Ова одлука ступа на снагу осмог дана од дана објављивања у „Службеном листу града Ужица“.

 **ПРЕСЕДНИК СКУПШТИНЕ**

 **Бранислав Митровић**

 **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

1. [↑](#footnote-ref-1)